钦定古今图书集成/历象汇编/庶征典/第123卷 > 《管窥辑要》 > 魏
## 钦定古今图书集成/历象汇编/庶征典/第123卷 > 《管窥辑要》 > 魏

### 明帝青龙元年水溢涌宝石负图状

按《魏志明帝本纪》，不载。　按《文献通考》：“青龙元年，张
掖柳谷口水溢，涌宝石负图，状象灵龟，立于川西。有
石马七，及凤、麒麟、白虎、牺牛、璜、玦、八卦列宿、孛彗之
象。”又有文曰“大讨曹。”此晋之符命，而于魏为妖。好攻
战，轻百姓，饰城郭，侵边境，魏氏三祖皆有其事。石图
发于非常之文，此不从革之异。晋定大业，多毙曹氏，
石《瑞文大讨曹》之应也。

青龙三年，陨石。

按《魏志明帝本纪》，“三年正月乙亥，陨石于寿光县。”
按《晋书五行志》，“三年正月乙亥，陨石于寿光。”案《左氏
传》：“陨石，星也。”刘歆说曰：“庶象惟星。陨于宋者，象宋襄
公将得诸侯而不终也。”秦始皇时有陨石，班固以为
“石，阴类也。又白祥，臣将危君。”是后宣帝得政云。